Justnimelt - K-r mitte ei  vaheta K-x välja vaid lisandub n.ö. kolmanda liikmena (või neljandana kui arvestada ka 645D keskformaatkaamera) Pentaxi mudelivalikusse. Piisab ainsast pilgust veendumaks, et disainilt jätkab uus kere täiesti selgelt K-m'iga alanud ja K-x'iga jätkunud joont. Väliselt reedabki uue kaamera vaid eelkäijaist kandilisem välgu "nokk". Samuti kestab värviliste koorte maania, tõsi, mõnevõrra tagasihoidlikumal kujul, kui K-x puhul. Kui alguses tundus mulle säärane kirevus omajagu pentsik, siis praegu on isegi pisut kahju, et K-r on saadaval kõigest kolmes värvitoonis. Korpus on küll hinnatasemele kohaselt pisut plastmassine, kuid käes istub hästi. Kasutajaliides on lihtne, ühe kettaga ja nuppe leiab täpselt parasjagu - ei midagi liigset, kuid samas pole ka midagi otseselt puudu. Lisaks tavapärastele P, Av, Tv ja M säriprogrammidele leidub Pentaxile iseloomulik säriprioriteet (Sv) ning hulk motiivprogramme erinevateks elujuhtumiteks. Päris värskete kaameraomanike jaoks on olemas ka täisautomaatne "roheline" valik (Auto Pict).